**Pustie inima bate şi bate…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pustie inima bate şi bate

Şi nimeni nu vine, nu trece prin ea.

Te-am văzut cum pluteai pe cărare,

Alergai chiar spre inima mea…

Ai intrat pe o clipă, în fugă

Şi inima mea a zvâcnit, a cântat,

Dar ce chin ai lăsat, ce durere,

Căci râzând, hohotind ai plecat.

O nălucă ai fost, ce nălucă…

Te mai văd pe cărări alergând

Şi nu ştii, şi probabil nu-ţi pasă

Câte inimi rămân sângerând…

Într-o zi te-am zărit, erai tristă…

Am venit şi în braţe te-am strâns.

Doua inimi stăteau ghemuite…

Ce păcat… două inimi au plâns…